KIRJALLINEN KYSYMYS E-1602/01 esittäjä(t): Raina Echerer (Verts/ALE) komissiolle. Komission 29. kesäkuuta 2000 antama päätös.



Virallinen lehti nro 364 E , 20/12/2001 s. 0158 - 0158



KIRJALLINEN KYSYMYS E-1602/01 esittäjä(t): Raina Echerer (Verts/ALE) komissiolle (1. kesäkuuta 2001) Aihe: Komission 29. kesäkuuta 2000 antama päätös Komission 29. kesäkuuta 2000 antaman päätöksen 2000/418/EY(1) (joka koskee tarttuvien spongiformisten enkefalopatioiden vuoksi riskin aiheuttavan aineksen käyttöä ja päätöksen 94/474/EY(2) muuttamista) 9 kohdassa kielletään paineilmatainnutus, jossa ruiskutetaan kaasua eläimen kallon sisään ja tuhotaan keskushermosto BSE-tartunnan välttämiseksi. Tainnutus määritellään neuvoston 22. joulukuuta 1993 antamassa direktiivissä 93/119/EY(3) työmenetelmäksi, jolla eläin saatetaan nopeasti lopettamiseen saakka kestävään tiedottomuuden tilaan. Voiko komissio vastata tätä taustaa vasten seuraaviin kysymyksiin: 1. Direktiiviä 93/119/EY sovelletaan käytännössä usein riittämättömästi. Esimerkiksi pulttipistooleja, jotka ovat tavallinen tainnutusmenetelmä, ei useinkaan huolleta asianmukaisesti tai niitä käytetään väärin, mistä syystä ne eivät ole tarpeeksi tehokas väline eläimen tainnuttamiseksi direktiivin mukaisesti ennen teurastusta. Tämä epäkohta jäi keskushermoston tuhoavan menetelmän käyttöönoton myötä täysin vaille huomiota 1. tammikuuta 2000 asti, mutta se otettiin kuitenkin esille komission 29. kesäkuuta 2000 antamassa päätöksessä (ks. artikkeli itävaltalaisten teurastamoiden tilasta sivulla http://www.tierschutz.cc). Kuinka komissio aikoo varmistaa sen, että tämän päätöksen soveltaminen ei johda kyseisen direktiivin rikkomiseen? Aiotaanko tämän asian suhteen tehdä lisätarkastuksia? Mihin täydentäviin toimiin tämän asian suhteen aiotaan ryhtyä? 2. Tietääkö komissio, onko muissa jäsenvaltioissa ilmennyt tapauksia, joissa eläimiä on teurastettu tainnuttamatta niitä direktiivin mukaisesti? 3. Tukeeko komissio tutkimushankkeita, joiden kohteena ovat sallitut teuraseläinten tainnutusmenetelmät? (1) EYVL L 158, 30.6.2000, s. 76. (2) EYVL L 194, 29.7.1994, s. 96. (3) EYVL L 340, 31.12.1993, s. 21. David Byrnen komission puolesta antama vastaus (23. heinäkuuta 2001) Keskushermoston tuhoavan menetelmän tarkoituksena oli estää tainnutetun eläimen kouristelu, ja sitä käytettiin tainnuttajan turvallisuuden varmistamiseksi. Menetelmän avulla varmistettiin, ettei mikään eläin pystynyt toipumaan pulttipistoolilla ammutusta pultista. Keskushermoston tuhoavan menetelmän käyttöä rajoittivat kuitenkin erityisesti pelko naudan spongiformisen enkefalopatian taudinaiheuttajien leviämisestä ja kehittyneemmät tainnutustekniikat. Komission elintarvike- ja eläinlääkintätoimisto (FVO) suorittaa säännöllisiä tarkastuksia jäsenvaltioiden teurastamoissa. Niiden avulla se valvoo, että tainnutusmenetelmien käytössä noudatetaan eläinten suojelusta teurastus- tai lopettamishetkellä 22. joulukuuta 1993 annettua neuvoston direktiiviä 93/119/EY. Kahdessa jäsenvaltiossa ilmeni puutteita tainnutusmenetelmien käytössä FVO:n viimeaikaisten tarkastusten yhteydessä. Tällä hetkellä on meneillään rikkomismenettely yhtä jäsenvaltiota vastaan, jossa kaikkia direktiivin 93/119/EY määräyksiä ei ollut pantu täytäntöön. Tainnutukseen liittyvät puutteellisuudet havaittiin kuitenkin ennen, kuin tarttuvien spongiformisten enkefalopatioiden vuoksi riskin aiheuttavan aineksen käytöstä ja päätöksen 94/474/EY muuttamisesta 29. kesäkuuta 2000 annettu komission päätös 2000/418/EY oli tullut voimaan. Komissio ei tällä hetkellä tue rahallisesti mitään nimenomaisia tutkimushankkeita, joiden kohteena olisivat sallitut tainnutusmenetelmät. Tieteellinen ohjauskomitea pohtii parhaillaan kysymystä aivot lävistävien tainnutusmenetelmien käytöstä.